

**ข้อบังคับมหาวิทยาลัยธรรมศาสตร์**

**ว่าด้วยการจัดตั้งและบริหารกองทุนเงินอุดหนุนกิจกรรมนักศึกษา พ.ศ. ๒๕๖๔**

**------------------------------------------------**

โดยที่เป็นการสมควรให้มีข้อบังคับมหาวิทยาลัยธรรมศาสตร์ว่าด้วยการจัดตั้งและบริหาร  
กองทุนเงินอุดหนุนกิจกรรมนักศึกษา ซึ่งคณะกรรมการการเงิน ได้พิจารณาโดยอาศัยอำนาจตามข้อ ๕๒   
ของข้อบังคับมหาวิทยาลัยธรรมศาสตร์ว่าด้วยการบริหารการเงิน งบประมาณ และการบัญชี พ.ศ. ๒๕๖๔   
และให้ความเห็นชอบแล้ว ในคราวประชุมครั้งที่ ๓/๒๕๖๔ เมื่อวันที่ ๒๐ สิงหาคม ๒๕๖๔

อาศัยอำนาจตามความในมาตรา ๒๓ (๒) และ (๔) แห่งพระราชบัญญัติมหาวิทยาลัยธรรมศาสตร์ พ.ศ. ๒๕๕๘ สภามหาวิทยาลัยในการประชุมครั้งที่ ๙/๒๕๖๔ เมื่อวันที่ ๓๐ สิงหาคม ๒๕๖๔ จึงเห็นชอบให้ออกข้อบังคับไว้ ดังนี้

**ข้อ ๑** ข้อบังคับนี้เรียกว่า “ข้อบังคับมหาวิทยาลัยธรรมศาสตร์ว่าด้วยการจัดตั้งและบริหารกองทุนเงินอุดหนุนกิจกรรมนักศึกษา พ.ศ. ๒๕๖๔”

**ข้อ ๒** ข้อบังคับนี้ให้ใช้บังคับตั้งแต่วันถัดจากวันประกาศเป็นต้นไป

**ข้อ ๓** ให้ยกเลิกระเบียบมหาวิทยาลัยธรรมศาสตร์ว่าด้วยการจัดตั้งและการบริหารกองทุนเงินอุดหนุนกิจกรรมนักศึกษา พ.ศ. ๒๕๕๙

**ข้อ ๔** ในข้อบังคับนี้

“กองทุน” หมายถึง กองทุนเงินอุดหนุนกิจกรรมนักศึกษา มหาวิทยาลัยธรรมศาสตร์

“คณะกรรมการบริหาร” หมายถึง คณะกรรมการบริหารกองทุนเงินอุดหนุนกิจกรรมนักศึกษา

“องค์การนักศึกษา” หมายถึง องค์การนักศึกษามหาวิทยาลัยธรรมศาสตร์

“สภานักศึกษา” หมายถึง สภานักศึกษามหาวิทยาลัยธรรมศาสตร์

**ข้อ ๕** ให้อธิการบดี รักษาการให้เป็นไปตามระเบียบนี้

**หมวด ๑**

**การจัดตั้งกองทุนและคณะกรรมการบริหาร**

**ข้อ ๖** ให้จัดตั้งกองทุนเงินอุดหนุนกิจกรรมนักศึกษา โดยให้นำเงินเข้าอุดหนุนกิจกรรมนักศึกษา ที่จัดเก็บจากนักศึกษามหาวิทยาลัยธรรมศาสตร์ ตามระเบียบ ข้อบังคับที่  
สภามหาวิทยาลัยธรรมศาสตร์ให้ความเห็นชอบเข้าเป็นรายได้ของกองทุน

**ข้อ ๗** เงินกองทุนและดอกผลให้ใช้ได้เพื่อสนับสนุนการดำเนินกิจกรรมที่ส่งเสริมและพัฒนานักศึกษาให้มีงบประมาณในการทำกิจกรรมมากขึ้น โดยมีหลักเกณฑ์วิธีการในการพิจารณา และเป็น  
การส่งเสริมกิจกรรมนักศึกษาให้มีประสิทธิภาพมากขึ้น

**ข้อ ๘** รายได้และทรัพย์สินของกองทุน มีดังนี้

1. เงินอุดหนุนกิจกรรมนักศึกษา ที่เรียกเก็บจากนักศึกษา
2. เงินหรือทรัพย์สินซึ่งมีผู้บริจาคให้
3. รายได้หรือผลประโยชน์จากการลงทุน
4. รายได้อื่น ๆ

**ข้อ ๙** ให้มีคณะกรรมการบริหารกองทุนเงินอุดหนุนกิจกรรมนักศึกษา ซึ่งประกอบด้วย รองอธิการบดีที่รับผิดชอบด้านกิจกรรมนักศึกษาเป็นประธาน และกรรมการที่อธิการบดีแต่งตั้งอีกไม่เกินหกคนเป็นกรรมการ จากผู้แทนรองคณบดีหรือผู้ช่วยคณบดีที่รับผิดชอบด้านกิจกรรมนักศึกษา จำนวนสามคน ผู้แทนองค์การนักศึกษา จำนวนสองคน และผู้แทนสภานักศึกษา จำนวนหนึ่งคน

ให้อธิการบดีแต่งตั้งเจ้าหน้าที่ กองกิจการนักศึกษา ที่รับผิดชอบด้านกิจกรรมนักศึกษา   
คนหนึ่งเป็นเลขานุการคณะกรรมการบริหาร

อธิการบดีแต่งตั้งผู้ทรงคุณวุฒิซึ่งเป็นที่ปรึกษาคณะกรรมการบริหารก็ได้

ให้คณะกรรมการบริหารและที่ปรึกษาที่อธิการบดีแต่งตั้ง มีวาระในการดำรงตำแหน่งคราวละสามปี

**หมวด ๒**

**การบริหารกองทุน**

**ข้อ ๑๐** ให้คณะกรรมการบริหาร มีอำนาจหน้าที่บริหารกองทุนอุดหนุนกิจกรรมนักศึกษา ให้เป็นไปตามวัตถุประสงค์ โดยเฉพาะอย่างยิ่งให้มีอำนาจหน้าที่ดังต่อไปนี้

1. พิจารณาอนุมัติการจัดสรรเงินกองทุนและดอกผลให้ระเบียบนี้
2. พิจารณาความเหมาะของโครงการที่ขออนุมัติดำเนินการ โดยใช้เงินจากกองทุน
3. พิจารณาดำเนินการเกี่ยวกับการนำเข้ากองทุนไปลงทุนหาผลประโยชน์ ภายในขอบเขตที่ระบุไว้ในระเบียบมหาวิทยาลัยธรรมศาสตร์ ว่าด้วยการเก็บเงินและทรัพย์สินของมหาวิทยาลัย
4. พิจารณากำหนดหลักเกณฑ์วิธีปฏิบัติ และศึกษาค่าใช้จ่ายตามความจำเป็นและความเหมาะสม โดยทำเป็นประกาศของอธิการบดี
5. ดำเนินการอื่นใดตามที่กำหนดไว้ในระเบียบนี้

**ข้อ ๑๑** ให้คณะกรรมการบริหาร พิจารณาเงินกองทุนเพื่อประโยชน์แก่การส่งเสริมกิจกรรมนักศึกษา ทั้งนี้ คณะกรรมการอาจกำหนดวงเงินให้ประธานคณะกรรมการมีอำนาจในการพิจารณาอนุมัติได้

**ข้อ ๑๒** ให้กองคลัง มหาวิทยาลัยธรรมศาสตร์ มีหน้าที่รับจ่ายเงิน และเก็บรักษาเงินกองทุนตลอดจนการปฏิบัติทางบัญชีให้ถูกต้อง

**หมวด ๓**

**โครงการที่ขอรับการจัดสรรเงินกองทุนต่อคณะกรรมการบริหาร**

**ข้อ ๑๓** โครงการที่ของรับการจัดสรรกองทุน เงินอุดหนุนกิจกรรมนักศึกษาให้องค์การนักศึกษามหาวิทยาลัยธรรมศาสตร์เป็นผู้พิจารณา โดยได้รับความเห็นชอบจากสภานักศึกษามหาวิทยาลัยธรรมศาสตร์ปีละสองครั้ง

**ข้อ ๑๔** เมื่อสภานักศึกษาให้ความเห็นชอบแล้วให้เสนอโครงการดังกล่าวกับคณะกรรมการบริหารพิจารณาครั้งที่หนึ่งภายในเดือนสิงหาคม และครั้งที่สองภายในเดือนเมษายน เพื่อให้ทันกับการใช้เงินกองทุนในปีการศึกษา นั้น

**ข้อ ๑๕** องค์การนักศึกษามหาวิทยาลัยธรรมศาสตร์อาจเสนอโครงการมาเพื่อขอรับการจัดสรรเงินกองทุนเป็นการเพิ่มเติม หรือขอเปลี่ยนแปลงโครงการที่ได้รับการจัดสรรเงินกองทุนแล้วต่อคณะกรรมการบริหารก็ได้

การเสนอโครงการเพื่อขอรับการจัดสรรเงินกองทุนเป็นการเพิ่มเติม หรือขอเปลี่ยนแปลงโครงการต้องได้รับความเห็นชอบจากสภานักศึกษามหาวิทยาลัยธรรมศาสตร์ก่อน และจะต้องเป็นไปตามขั้นตอนและหลักเกณฑ์ที่กำหนดไว้ในหมวดนี้

**หมวด ๔**

**การควบคุมการตรวจสอบ**

**ข้อ ๑๖** หลักเกณฑ์การจัดทำโครงการเพื่อเสนอขอรับการจัดสรรเงินกองทุน ขั้นตอนวิธีปฏิบัติ และอัตราค่าใช้จ่ายความจำเป็นและความเหมาะสมให้เป็นไปตามที่อธิการบดีกำหนด โดยทำเป็นประกาศของอธิการบดี

**ข้อ ๑๗** ให้อธิการบดีรายงานผลการปฏิบัติงานตามโครงการที่ได้รับจัดสรรและสถานะทางการเงินของกองทุน ตลอดทั้งความคาดหมายเกี่ยวกับการจัดเก็บเงินอุดหนุนกิจกรรมนักศึกษา และแนวทางการจัดสรรเงินกองทุนในปีต่อไปให้สภามหาวิทยาลัยทราบทุกสิ้นปีงบประมาณรายจ่ายจากรายได้ของมหาวิทยาลัย

**ข้อ ๑๘** ให้สำนักงานตรวจสอบภายใน ตรวจสอบการเงินของกองทุน แล้วรายงานต่ออธิการบดีเพื่อเสนอต่อสภามหาวิทยาลัย ภายในกำหนดเวลาที่ระบุไว้ในข้อบังคับมหาวิทยาลัยธรรมศาสตร์ว่าด้วย  
การบริหารการเงิน งบประมาณ และการบัญชี

**ข้อ ๑๙** ในกรณีที่ข้อบังคับนี้มิได้บัญญัติหลักเกณฑ์ในเรื่องใดไว้ โดยเฉพาะให้ปฏิบัติตามข้อบังคับมหาวิทยาลัยธรรมศาสตร์ว่าด้วยการบริหารการเงิน งบประมาณ และการบัญชี โดยอนุโลม

**บทเฉพาะกาล**

**ข้อ ๒๐** ให้กองทุนอุดหนุนกิจกรรมนักศึกษา ตามระเบียบมหาวิทยาลัยธรรมศาสตร์ว่าด้วย  
กองทุนอุดหนุนกิจกรรมนักศึกษา พ.ศ. ๒๕๕๙ เป็นกองทุนตามข้อบังคับนี้

**ข้อ ๒๑** ให้คณะกรรมการซึ่งดำรงอยู่ก่อนวันที่ข้อบังคับนี้มีผลใช้บังคับปฏิบัติหน้าทีคณะกรรมการตามข้อบังคับนี้ต่อไปจนกว่าจะได้มีการแต่งตั้งคณะกรรมการตามข้อบังคับนี้

**ข้อ ๒๒** ให้การดำเนินการตามระเบียบมหาวิทยาลัยธรรมศาสตร์ว่าด้วยกองทุนอุดหนุนกิจกรรมนักศึกษา พ.ศ. ๒๕๕๙ อยู่ก่อนวันที่ข้อบังคับนี้มีผลใช้บังคับให้ดำเนินการตามระเบียบเดิมต่อไปจนกว่า  
จะแล้วเสร็จ

ประกาศ ณ วันที่ ๓๐ เดือน สิงหาคม พ.ศ. ๒๕๖๔

(ศาสตราจารย์พิเศษ นรนิติ เศรษฐบุตร)

นายกสภามหาวิทยาลัย